Dario Pasero/Dafne
Artorn

Dafne 

 Mie feuje a drocheran an cost giardin
arcòrd d’ësparm cissà dl’amor d’un De.

Me euj a sercheran ij brass d’assél
che, com ëd branch, gropavo ’l neu ’d passion.

Ciairor ëd verd moarà ’d bleussiel gicant
im n’ëstarai sercand segrét a randa
dla rol e dj’arbre mute ’n soa grinor
ch’an mostro a fene s-ciav ëd cost silensi
graveur ant ël siflé dij vent dasiant
scoteur ant l’anfinì dij segn ëd l’Un.

I l’hai sërnù ’l dëstin ch’a ’nciòda ’l Mond
an nen vorend col Un che tut a ambrassa.

1998

Dario Pasero
Poesìa
Leteratura piemontèisa